KIRJALLINEN KYSYMYS E-1541/01 esittäjä(t): Erik Meijer (GUE/NGL) komissiolle. Eläintautien torjuminen ottamalla luonnonlait paremmin huomioon maatalousmarkkinoilla.



Virallinen lehti nro 364 E , 20/12/2001 s. 0138 - 0139



KIRJALLINEN KYSYMYS E-1541/01 esittäjä(t): Erik Meijer (GUE/NGL) komissiolle (28. toukokuuta 2001) Aihe: Eläintautien torjuminen ottamalla luonnonlait paremmin huomioon maatalousmarkkinoilla 1. Miten komission mielestä voidaan estää pitkien matkojen päästä kulkeutuvien kasvi- ja eläintautien, rikkaruohojen ja tuhoeläinten nopea leviäminen, kun otetaan huomioon, että maantieteelliset välimatkat, jotka aikaisemmin luonnollisesti rajoittivat leviämistä tai estivät sen kokonaan, ikään kuin häviävät kaupan ja liikenteen kehittyessä? 2. Miten komission mielestä voidaan estää siementen ja siitoseläinten pitkänmatkan kuljetukset, joita tehdään maataloustuotteiden keskittämiseksi alueille, joilla tuotantokustannusten odotetaan olevan alhaisimmat, sekä lopputuotteilla käytävä kauppa pitkien välimatkojen päästä, mikä lisää tautien leviämisen riskiä? 3. Pitääkö komissio hyväksyttävänä sitä, että EU:n jäsenvaltioissa jätetään jatkuvasti hyödyntämättä Maailmankauppajärjestön tarjoamia mahdollisuuksia kasvien, eläinten ja elintarvikkeiden tuonnin asettamiseksi tiukkojen terveysmääräyksien alaisiksi? 4. Mitä uusia ja kattavampia järjestelyitä komissio aikoo toteuttaa, jotta BSE:n, sikaruton, suu- ja sorkkataudin ja muiden tautien leviäminen voidaan pysäyttää lopullisesti? David Byrnen komission puolesta antama vastaus (20. heinäkuuta 2001) 1. ja 2. Ihmisten, eläinten ja tavaroiden liikkuvuuden lisääntyminen maailmalla ja maatalousmarkkinoiden globaalistuminen merkitsevät myös ihmisten, eläinten ja kasvien tautien leviämisriskin kasvua. Ottaen huomioon aiheen laajuuden ja sen, että tässä yhteydessä kysymyksiin voidaan vastata vain muodollisesti, komissio pyytää arvoisaa parlamentin jäsentä kiinnittämään huomiota elintarvikkeiden turvallisuutta koskevaan valkoiseen kirjaan(1), jossa esitetään yksityiskohtaista tietoa asiaan liittyvistä komission näkemyksistä. 3. Kattavaa lainsäädäntöä on jo laadittu terveyssäännöistä, jotka koskevat kasvien ja eläinrehun tuontia yhteisön alueelle, mikä on sopusoinnussa Maailmankauppajärjestön (WTO:n) terveys- ja kasvinsuojelutoimia koskevan sopimuksen kanssa. Näin ollen komissio on erimieltä parlamentin jäsenen kanssa siitä, että WTO:n tarjoamia mahdollisuuksia ei hyödynnettäisi. Komission pyynnöstä elintarviketurvallisuus on esityslistalla WTO:n maatalousasioiden erityisistunnossa, jonka on määrä kokoontua heinäkuussa 2001. 4. Parlamentti, neuvosto ja komissio ovat jo aloittaneet yhteisön politiikkojen tarkistamisen muutamien merkittävimpien eläintautien osalta. Huomattakoon erityisesti seuraavat toimenpiteet: - neuvoston 20. marraskuuta 2000 antama direktiivi 2000/75/EY lampaan bluetongue-taudin torjunta- ja hävittämistoimenpiteitä koskevista erityissäännöksistä(2); - parlamentin ja neuvoston 22. toukokuuta 2001 antama asetus (EY) N:ro 999/2001 tiettyjen tarttuvien spongiformisten enkefalopatioiden ehkäisyä, valvontaa ja hävittämistä koskevista säännöistä(3), jotka koskevat myös BSE:tä; - parlamentin lausuntoa noudattaen klassisen sikaruton torjumista koskeva uusi direktiivi on parhaillaan neuvoston hyväksyttävänä; - neuvosto pääsi kokouksessaan 19. kesäkuuta 2001 poliittiseen sopimukseen yhteisestä kannasta, joka koskee ehdotettuja eläinten sivutuotteista annettavia asetuksia; - neuvosto on myös päässyt poliittiseen sopimukseen ehdotetusta elintarvikeviranomaisesta; - komissio on jo sitoutunut tarkistamaan suu- ja sorkkatautia koskevaa nykyistä lainsäädäntöä heti, kun tämänhetkinen taudinpurkaus on saatu hävitetyksi; - seuraavien kuukausien aikana komissio esittää lainsäätäjälle kaksi ehdotusta zoonoosien (salmonellan, kampylobakteerin, E. coli -bakteerin ym.) valvomiseksi ja torjumiseksi. Elintarvike- ja eläinlääkintätoimistonsa toiminnan kautta komissio on tiiviisti mukana arvioimassa, millä tavalla eläinten terveyttä koskevaa lainsäädäntöä pannaan täytäntöön jäsenvaltioissa. Toimiston tarkastuskäyntien raportit ovat saatavilla terveys- ja kuluttaja-asioiden pääosaston Internet-sivustolla. Toimiston tulevassa toiminnassa kiinnitetään erityistä huomiota kysymyksiin, jotka ovat nousseet viimeaikaisista tauteihin liittyvistä ongelmista eläinten terveydenhuollon alalla. (1) KOM(1999) 719 lopullinen. (2) EYVL L 327, 22.12.2000. (3) EYVL L 147, 31.5.2001.